Udinese este cel mai ''verde'' club de fotbal din Italia şi al patrulea la nivel mondial, obiectivul său fiind zero emisii de carbon, iar filosofia sa este sustenabilitatea, informează EFE.
Cel mai recent program al său este transformarea stadionului său în primul parc solar sportiv din Italia.
"Acest proiect nu va duce la economii semnificative, pentru că este mai mult un proiect de calitate, pentru a transmite un mesaj puternic la nivel social", a declarat Magda Pozzo, directoarea comercială a clubului.
Astfel, vor fi montate circa 2.500 de panouri solari deasupra structurii renovate şi care vor genera 1 milion de megawaţi anual. Această lucrare va permite stadionului să-şi asigure iluminatul la meciurile din nocturnă şi va evita emisii de carbon de 450 de tone, devenind astfel un pionier în Italia.
Clubul italian mai face astfel un pas în plus către responsabilitatea faţă de mediu în sport. Echipa din Serie A a implementat deja proiecte precum tricouri de joc din materiale reciclate sau o aplicaţie mobilă care le permite jucătorilor să-şi aleagă mâncarea cu o zi înainte pentru a se evita risipa de alimente.
"Acest proiect se datorează şi sponsorilor noştri, pe care dorim să-i includem în filosofia noastră. Cu 'Bluenergy' am început să utilizăm energia verde în urmă cu patru ani şi vom continua", a mai spus directoarea comercială, care a adăugat că "parcul solar este cel mai ambiţios proiect al nostru".